Diddeleng
Diddeleng ass eng Kadastersektioun an der Gemeng Diddeleng déi, bis Diddeleng de 4. August 1907 eng Stad gouf, nieft Butschebuerg a Biereng eng vun den dräi Uertschaften an der Diddelenger Gemeng war. Diddeleng ass eng vun den 12 Stied am Groussherzogtum Lëtzebuerg.

Zu Diddeleng stoung déi éischt modern integréiert Schmelz vu Lëtzebuerg an dofir gëtt d'Stad och nach Forge du Sud genannt.

Geographesches 
Diddeleng läit am Nordoste vum loutrengesche Minettsbaseng um Bord vun der Cuesta vum Bajocium am Dall vun der Diddelengerbaach.

De Süde vum Dall, wou grouss Industrieanlage stinn, ass vun Osten hier vun den Héichte vum Doggerplateau begrenzt an no Norden an Nordoste geet en op an den Dall vun der Gander a vun der Uelzecht.

Topographesches 
Am Nordweste steet eng eenzel Kopp de Gehaansbierg, ee sougenannten Ëmlafbierg, mat enger Héicht vu 405 m, op deem Iwwerreschter vun enger Buergruin a réimescher Festung ze fanne sinn.

Déi héchst Plaz ass de Ginzebierg deen eng Héicht vu 424 m (NG-L) huet, an ënner deem op engem Plateau op enger Héicht vu 417,5 Meter den RTL's-Sender steet, deen e bei klorem Wieder op méi wéi 20 km gesi kann.

Den déifste Punkt ass am Thilleweier op der franséischer Grenz op 256 m.

Kuckeswäertes 

 Waassertuerm + Pomhouse, de fréiere Waassertuerm an d'Pompelstatioun vun der Diddelenger Schmelz; haut Musée mat ë. a. der permanenter Fotosausstellung The Bitter Years 1935-1941.
 D'Kierch St. Martin an déi restauréiert Stahlhut Uergel vun 1912.
 De Centre de documentation sur les migrations humaines an der Gare Diddeleng-Schmelz
 Den 285 Meter héijen Antennepotto vun RTL um Ginzebierg
 De Regionalmusée vun den Zwangsrekrutéierten

Bekannt Diddelenger 

 Jean-Pierre Adam Kënschtler
 Andy Bausch, Filmregisseur
 Benny Berg, Minister
 Nic Biever, Minister
 Marthe Bigelbach-Fohrmann, Deputéiert
 Nicolas Birtz, Buergermeeschter an Deputéierten
 Jean-Marie Biwer, Moler
 Alex Bodry, Minister
 Mars Di Bartolomeo, Minister
 Jean Fohrmann, Buergermeeschter an Deputéierten
 Henri Freylinger, Armurier an Olympionik
 Jean Hengen, Äerzbëschof
 Erna Hennicot-Schoepges, Ministesch
 Norbert Hoffmann, Dirigent vun der Militärmusek
 Frantz Kinnen, Moler
 Robert Krantz, Schoulmeeschter a Lokalhistoriker
 Dominique Lang, Moler
 Raymond Reuter, Fotograf
 Edy Schütz, Vëlossportler
 Armand Strainchamps, Moler
 Marc Theis, Fotograf
 Michel Think, Armurier an Olympionik
 Elvira Berend, Senior Schach Weltmeeschterin 2017,2018,2019

Literatur zum Theema 
 Diddeléng - Gëscht an haut; Éditions Schortgen, 2020; Bildband vun 240 Säiten.
 100 Joer Diddeleng, Bäilag vum Tageblatt Nr. 286 vum 8. Dezember 2007, 24 S.
 Dudelange, l'usine centenaire; Lëtzebuerg, Arbed s.a., 1982, 219 S.
 Krantz, Robert, Koerperich, Léon: Düdelinger Chronik, Band I, Aus dem Mittelalter in die Neuzeit (798-1907); Esch-Uelzecht, Imprimerie coopérative luxembourgeoise, 1980
 Krantz, Robert, Koerperich, Léon, Conrardy, Jean-Pierre: Düdelinger Chronik, Band II, 75 Jahre Stadt Düdelingen (1907-1982) & 100 Jahre Düdelinger Hütte (1882-1982); Esch-Uelzecht, Éditpress, 1982
 Weber, Albert, Düdelingen - vom Dorf zur Stadt. Beiträge zur Düdelinger Lokalgeschichte; (ouni Datum; 1985), erausgi vun der Stadverwaltung vun Diddeléng a vun der Kulturkommissioun; 227 S., ill..

Historesch Biller

Kuckt och 
 Dudetown

Gemeng Diddeleng
Kanton Esch-Uelzecht
Uertschaften zu Lëtzebuerg